《狱中集古十六首　东岩同扉 其十六》
明代·韩邦奇

空名适自误，寡识冒天刑。应念投沙客，多愧鲁连生。

感此三叹息，泪满逐臣缨。白日在青天，为君前致辞。

我本草间人，幸遭圣明时。投躯寄天下，远为千载期。

一度浙江北，茫然使心悲。世路成奔峭，万姓危朝霜。

修蛇横洞庭，独坐伤激扬。六驳食猛虎，剪棘树兰芳。

献书入金阙，著论谈兴亡。浮云蔽紫闼，虹霓掩天光。

黄金消众口，青蝇遂成冤。其事竟不就，小节岂足言。

松柏本孤直，虬龙盘古根。瑶草寒不死，犹怀明主恩。

作者简介：韩邦奇（1479--1556）明代官员。字汝节，号苑洛，陕西朝邑（今陕西大荔县朝邑镇）人。正德三年进士，官吏部员外郎，以疏谕时政，谪平阳通判。稍迁浙江按察佥事，宦官强征富阳茶、鱼，他作歌哀之，遂被诬奏怨谤，逮系夺官。嘉靖初起山西参议，再乞休去。自后屡起屡罢终，以南京兵部尚书致仕。嘉靖三十四年，因关中大地震，死于非命。韩邦奇文理兼备，精通音律，著述甚富。所撰《志乐》，尤为世所称。